Psalam (Šarić) 79.
Psalam Asafov.

1Bože, narodi prodriješe u baštinu tvoju, oskvrniše sveti hram tvoj, pretvoriše Jerusalem u ruševine. 

2Trupla sluga tvojih pobacaše pticama nebeskim da ih jedu, tjelesa pobožnika tvojih zvijerima zemaljskim. 

3Proliše krv njihovu kao vodu oko Jerusalema, i nije bilo tko da ih ukopa. 

4Postadosmo podsmijeh susjedima svojim, rug i prezir okolini svojoj. 

5Dokle ćeš se još, Gospode, jednako gnjeviti, dokle će revnost tvoja gorjeti kao oganj? 

6Izlij gnjev svoj na narode, koji te neće da poznaju, na kraljevstva, koja ne poštuju imena tvojega! 

7Jer izjedoše Jakova i prebivalište njegovo opustiše. 

8Ne nosi za nama zlodjela otaca; milosrđe tvoje neka nam brzo dođe u susret, jer postadosmo veoma nevoljni! 

9Pomozi nam, Bože, spasitelju naš, zbog časti imena svojega! Oslobodi nas i oprosti nam grijehe naše zbog imena svojega! 

10 Zašto da se rugaju neznabošci: "Gdje je Bog njihov?" Neka se pokaže na neznabošcima pred očima našim, kako osvećuješ krv sluga svojih, koju proliše! 

11 Neka prodre do tebe uzdisanje sužanja; snagom mišice svoje otkupi osuđene na smrt! 

12 Tako plati sedmerostruko u njedra susjedima našim psovanje, kojim te grdiše, Svemogući! 

13 A mi, narod tvoj, ovce stada tvojega, mi ćemo ti zahvaljivati dovijeka, tvoju ćemo slavu navješćivati u sva vremena. 

Psalmi (Šarić)